ΓΡΑΠΤΗ ΕΡΩΤΗΣΗ E-0435/98 υποβολή: Leonie van Bladel (UPE) προς την Επιτροπή (24 Φεβρουαρίου 1998)

Θέμα: Ενίσχυση της ευρωπαϊκής πολιτικής στον τομέα της ασφάλειας μέσω αποκατάστασης της γιουγκοσλαβικής οικονομίας

Συμμερίζεται η Επιτροπή την άποψη ότι η διατήρηση της ειρήνης και της σταθερότητας στα Βαλκάνια είναι προς το συμφέρον της ευρωπαϊκής ασφάλειας, ότι η Ομοσπονδιακή Δημοκρατία της Γιουγκοσλαβίας έχει να διαδραματίσει ένα σχετικά σημαντικό ρόλο και ότι η ηγεσία της χώρας, εξ αιτίας του γεγονότος ότι αυτή δεν διοικείται δημοκρατικά, δεν είναι σε θέση να εκπληρώσει το ρόλο αυτό χωρίς να υποστηρίζεται σε ικανοποιητικό βαθμό από τον τοπικό πληθυσμό;

Δεν θεωρεί η Επιτροπή ότι η μακρόχρονη διατήρηση της χρηματοοικονομικής απομόνωσης από τη Διεθνή Κοινότητα, σε συνδυασμό με την ανεπαρκή εσωτερική οικονομική πολιτική, έχει στην ουσία ως αποτέλεσμα την επιβολή μιας πολιτικής «εξαθλίωσης», έτσι ώστε ένα μεγάλο μέρος του πληθυσμού να θεωρεί υπεύθυνη τη Διεθνή Κοινότητα και να μην υποστηρίζει ευρέως την πολιτική που θα επιθυμούσε η Ευρώπη και επομένως οι αρχές, για εσωτερικούς πολιτικούς λόγους, έχουν περιορισμένη ελευθερία κινήσεων για να ελιχθούν;

Με βάση τις προαναφερθείσες σκέψεις, είναι διατεθειμένη η Επιτροπή να ζητήσει επιμόνως από οργανισμούς όπως η Παγκόσμια Τράπεζα και το ΔΝΤ να χορηγήσουν στην Ομοσπονδιακή Δημοκρατία της Γιουγκοσλαβίας το αναγκαίο επενδυτικό κεφάλαιο και, στο βαθμό που είναι απαραίτητο, τη σχετική τεχνογνωσία ούτως ώστε να αξιοποιηθεί αυτό το επενδυτικό κεφάλαιο, και, σε περίπτωση που οι οργανισμοί αυτοί δεν είναι διατεθειμένοι ή δεν έχουν τη δύναμη να πράξουν αυτό, να προωθήσουν με άλλο τρόπο την οικονομία της Ομοσπονδιακής Δημοκρατίας της Γιουγκοσλαβίας προκειμένου ο τοπικός πληθυσμός να αποκτήσει περισσότερη εμπιστοσύνη στις προθέσεις της Διεθνούς Κοινότητας και εν συνεχεία, ενδεχομένως, και στις πολιτικές αντιλήψεις που έχουν ως γνώμονα τον ευρωπαϊκό τρόπο σκέψης;

Απάντηση του κ. Van den Broek εξ ονόματος της Επιτροπής (24 Μαρτίου 1998)

Η προϊούσα κρίση στο Κοσσυφοπέδιο και ο φόβος διάχυσής της στην περιοχή καταδεικνύουν σαφώς τον σημαντικό ρόλο που καλείται να διαδραματίσει η Ομοσπονδιακή Δημοκρατία της Γιουγκοσλαβίας (ΟΔΓ) σε σχέση με τη σταθερότητα της περιοχής. Δυστυχώς, όμως, καταδεικνύει επίσης την απροθυμία των αρχών του Βελιγραδίου να αναλάβουν τις ευθύνες τους σε αυτόν τον τομέα.

Η ευθύνη για την επιδείνωση της σερβικής οικονομίας δεν μπορεί να επιρριφθεί στη διεθνή κοινότητα ή στα «διαρκή αποτελέσματα» προηγούμενων κυρώσεων 7 πρόκειται μάλλον για το αποτέλεσμα της αδυναμίας των αρχών του Βελιγραδίου να λάβουν τα απαραίτητα μέτρα οικονομικής μεταρρύθμισης και να εκπληρώσουν τους σχετικούς πολιτικούς και οικονομικούς όρους που τίθενται για τη χορήγηση χρηματοδοτικής ενίσχυσης είτε εκ μέρους των διεθνών χρηματοπιστωτικών ιδρυμάτων είτε της Κοινότητας. Καταδεικνύει επίσης ότι η ηγεσία της ΟΔΓ δεν αισθάνεται καν την ανάγκη υποστήριξης από τον ίδιο τον λαό της.

Η Επιτροπή είναι πάντοτε έτοιμη να προτείνει την επαναφορά των αυτόνομων εμπορικών προτιμήσεων ή τη συμμετοχή της ΟΔΓ στο πρόγραμμα PHARE, μόλις η χώρα εκπληρώσει τους αντίστοιχους πολιτικούς και οικονομικούς όρους. Σε αυτούς τους όρους, οι οποίοι άλλωστε ισχύουν και για τις άλλες χώρες που καλύπτει η περιφερειακή προσέγγιση, περιλαμβάνονται ο σεβασμός των θεμελιωδών αρχών της δημοκρατίας και των δικαιωμάτων του ανθρώπου, δηλαδή διεθνώς αναγνωρισμένα και αδιαπραγμάτευτα πρότυπα. Η συμμόρφωση προς αυτούς τους όρους θα αποβεί, επιπλέον, προς όφελος του σερβικού πληθυσμού, στις ανάγκες του οποίου η πολιτική ηγεσία της χώρας δεν αποδίδει επί του παρόντος τη δέουσα σημασία.